Blanka Vlašić

Blanka Vlašić (Split, 8. studenog 1983.), hrvatska atletičarka, hrvatska rekorderka (208 cm - 2. rezultat svih vremena) i dvostruka svjetska prvakinja u skoku u vis.

Mladost 

Rođena je u sportskoj obitelji. Otac Joško bio je uspješan atletičar, desetobojac i osvajač zlatne medalje na Mediteranskim igrama u Casablanci, gradu po kojem je i Blanka dobila ime. Majka Venera je bivša prvakinja Jugoslavije u skijaškom trčanju.

Privukla je pažnju svjetske atletske javnosti već sa 16 godina, kada je počela ostvarivati zapažene rezultate. S nepunih 17 godina nastupala je na Olimpijskim igrama u Sydneyu 2000 godine. Godinu poslije već ima šesto mjesto na Svjetskom atletskom prvenstvu u kanadskom Edmontonu. U konkurenciji juniora Blanka je bila nedodirljiva. Osvojila je dva naslova svjetske prvakinje. Prvi put je visinu od 200 cm, preskočila na Hanžekovićevom memorijalu u Zagrebu, gdje je imala simboličan startni broj 200.

Seniorski nastupi 

Nakon uspješnog uzleta u svijetu seniorske atletike, veliko breme očekivanja rezultata od nje na Ljetnim olimpijskim igrama u Ateni 2004. godine od strane hrvatske javnosti, prekinulo je njezin niz uspješnih nastupa. Zbog stresa se pojavio nepravilan rad štitnjače, koja je operativno izvađena 2005.g. (slična stvar se dogodila i alpskoj skijašici Janici Kostelić). Bila je bez natjecanja 333 dana sve do prvenstva Hrvatske 2005., kada je preskočila 195 cm. Blanka se uspješno vratila skokovima početkom 2006., kada ostvaruje tada najbolje rezultate svoje karijere (već otprije je hrvatska rekorderka s preskočenih 203 cm na otvorenom). Dobitnica je Državne nagrade za sport "Franjo Bučar" 2006. godine, a nominirana je i za najbolju atletičarku 2007. godine.

Sezona 2007. 

Godina 2007. bila je briljantna za Blanku Vlašić. Početak nije bio obećavajući. Na Europskom dvoranskom prvenstvu u Birminghamu bila je 5. s preskočenih 192 cm. Nastupila je na osam dvoranskih mitinga, a na tri je pobijedila. Na atletskom mitingu u Splitu, 24. veljače 2007., bila je 2. s preskočenih 200 cm.
Na prvom atletskom mitingu na otvorenom, u katarskoj Dohi, pobijedila je s novim hrvatskim rekordom 204 cm. Na mitingu u Madridu, preskočila je 205 cm, a samo tjedan dana kasnije, 30. srpnja 2007. preskočila je visinu od 206 cm na atletskom mitingu u Solunu i tako postavlja novi osobni i hrvatski državni rekord, kojeg samo tjedan dana poslije ruši na atletskom mitingu u Stockholmu skokom od 207 cm. Tako je četiri puta u sezoni rušila osobni i hrvatski rekord. Sedam puta pokušala je srušiti svjetski rekord Bugarke Stefke Kostadinove od 209 cm.

Na svjetskom atletskom prvenstvu u japanskoj Osaki, 2. rujna 2007., skokom od 205 cm (iz trećeg pokušaja), postala je svjetska atletska prvakinja.

Pobijedila je na 18 od 19 natjecanja u sezoni na otvorenom, uključujući i mitinge Zlatne lige u Parizu, Rimu, Zürichu, Bruxellesu i Berlinu. Jedino je u Oslu bila druga. Pobijedila je na svjetskom atletskom finalu u Stuttgartu. Na 20 natjecanja, preskočila je 200 cm. Čak 11 puta preskočila je 202 cm na otvorenom, sve ostale atletičarke ukupno 8 puta u sezoni. Sa 207 cm, došla je na diobu drugog mjesta svih vremena. Imala je 6 najboljih skokova sezone i 8 od najboljih 10. Proglašena je evropskom atletičarkom godine. Nominirana je za najbolju svjetsku atletičarku godine i bila je druga. Svjetska atletska federacija (IAAF), proglasila je njen skok od 207 cm, najboljim ženskim atletskim rezultatom godine. U izboru Sportskih novosti, proglašena je najboljom sportašicom Hrvatske u 2007. Ušla je u povijest, kao prva koja je dobila glasove baš svih novinara (365). Druge sportašice nisu dobile nijedan glas, što nije uspjelo ni Janici Kostelić.

Sezona 2008. 

Blanka je u novoj sezoni na otvorenom (do 1. VI.) pobijedila na svih osam natjecanja na kojima je bila. I to uvijek sa skokovima preko dva metra. Seriju pobjeda započela je na dvoranskim natjecanjima. Na mitingu u Göteborgu 29. siječnja ostvarila je prvu pobjedu u sezoni, preskočivši 201 cm. Pobijeđivala je redom u Arnstadtu 2. veljače, s preskočenih 203 cm, u Banskoj Bistrici 5. veljače s preskočenih 204 cm te u Karlsruheu 10. veljače s preskočenih 202 cm. Prije nastupa u Splitu u dvorani Gripe, tužila se na bolove u kuku, ali je opet pobijedila s rekordom mitinga od 201 cm. U svibnju počinje sezona na otvorenom, a Blanka i dalje suvereno skače. Blanka je vlasnica prvih šest najboljih rezultata sezone, od kojih je najviši 206 cm. Jedino je Jelena Slesarjenko zabilježila pobjedu u ovoj godini, ali na mitingu na kojem Blanka nije sudjelovala.

Sezona 2009. 
Blanka u kolovozu u Berlinu brani titulu svjetske prvakinje, a 31. kolovoza na Hanžeku, u Zagrebu, obara svoj osobni rekord preskačući 208 cm, što je drugi rezultat svih vremena.

Sezona 2010. 
Na Svjetskom dvoranskom prvenstvu u katarskoj Dohi bila je prva s preskočenih 200 cm, čime je obranila naslov. Na Europskom prvenstvu u Barceloni, Blanka je osvojila zlatnu medalju s preskočenih 203 cm, što joj je bio rezultat sezone. Na Kupu kontinenata održanom u Splitu pobijedila je pred 20 000 gledatelja. 

Krajem prosinca 2010 , u izboru Međunarodnog udruženja sportskih novinara (AIPS) španjolski tenisač Rafael Nadal i Blanka Vlašić izabrani su za najbolje sportaše svijeta u 2010. godini.

Rezultati 

2006.
 siječanj 2006. - preskočenih 200 cm, dvoranski miting u Moskvi
 siječanj 2006. - preskočenih 200 cm, atletski miting u Arnstadtu
 veljača 2006. - preskočenih 202 cm, miting u Weinheimu
 14. veljače 2006. - preskočenih 205 cm (apsolutni hrvatski rekord u skokovima u vis za žene) - dvoranski atletski miting Banska Bistrica
 12. ožujka 2006. - Srebrna medalja na Svjetskom dvoranskom prvenstvu u atletici Moskva 2006. (preskočenih 200 cm)

2007.
 21. srpnja 2007. - preskočenih 205 cm (hrvatski rekord u skokovima u vis za žene) - atletski miting u Madridu
 30. srpnja 2007. - preskočenih 206 cm (hrvatski rekord u skokovima u vis za žene) - atletski miting u Solunu
 7. kolovoza 2007. - preskočenih 207 cm (hrvatski rekord - atletski miting u Stockholmu
 2. rujna 2007. - svjetska atletska prvakinja, s preskočenih 205 cm u Osaki, Japan.
 7. rujna 2007. - zlatna liga, prvo mjesto s preskočenih 204 cm u Zürichu
 14. rujna 2007. - zlatna liga, prvo mjesto s preskočenih 203 cm u Bruxellesu
 16. rujna 2007. - zlatna liga, prvo mjesto s preskočenih 200 cm u Berlinu
 22. rujna 2007. - Svjetsko atletsko finale u Stuttgartu, pobjeda s 200 cm
 28. rujna - Grand Prix u Šangaju, pobjeda s 202 cm

2008.
 9. svibnja 2008. -Super Grand Prix u Dohi, pobjeda s 203 cm
 1. lipnja - Miting zlatne lige u Berlinu, pobjeda s 203 cm
 6. lipnja - Miting zlatne lige u Oslu, pobjeda s 204 cm
 22. lipnja - atletski kup Evrope u Istanbulu, pobjeda s 206 cm
 23. kolovoza - Olimpijske igre u Pekingu, osvojila je srebro s preskočenih 205 cm
 29. kolovoza - Miting zlatne lige u Zürichu, pobjeda s 201 cm
 5. rujna - Miting zlatne lige u Bruxellesu, druga s 200 cm
 9. rujna - IAAF Grand Prix miting u Zagrebu, pobjeda s 204 cm
 14. rujna - Svjetsko atletsko finale u Stuttgartu, pobjeda s 201 cm

2009.
 26. siječnja 2009. - dvoranski miting u Rijeci , pobjeda s 203 cm 
 3. veljače 2009. - dvoranski atletski miting Malmö, pobjeda s 201 cm
 7. veljače 2009. - dvoranski atletski miting Stuttgart, pobjeda s 204 cm 
 11. veljače 2009. - dvoranski atletski miting Banska Bystrica, pobjeda s 201 cm
 15. veljače 2009. - dvoranski atletski miting Karlsruhe, druga s 205 cm
 21. veljače 2009. - dvoranski atletski miting Split, pobjeda s 202 cm 
 8. travnja 2009. - Miting Super Grand Prix Doha, pobjeda s 205 cm
 14. lipnja 2009. - Miting zlatne lige u Berlinu, druga s 203 cm
 3. srpnja 2009. - Miting zlatne lige u Oslu, pobjeda s 200 cm 
 10. srpnja 2009. - Miting zlatne lige u Rimu, druga s 197 cm
 17. srpnja 2009. - Miting zlatne lige u Parizu, pobjeda s 199 cm
 25. srpnja 2009. Grand Prix Mitingu u Londonu, preskočenih 2.02 metara
 28. srpnja 2009. -Super Grand Prix u Monacu, pobjeda s 203 cm
 20. kolovoza 2009. - svjetska atletska prvakinja, s preskočenih 204 cm u Berlinu, Njemačka.
 28. kolovoza - Miting zlatne lige u Zürichu, pobjeda s 201 cm
 31. kolovoza - IAAF Grand Prix miting u Zagrebu, pobjeda s 208 cm (hrvatski rekord u skokovima u vis za žene - 2. svjetski rezultat svih vremena)

2010.
 21. listopada Najbolja atletičarka Evrope
 21. studenog Najbolja atletičarka svijeta. 
 26. prosinca Najbolja sportašica Evrope.
 30. prosinca -Najbolja sportašica svijeta u izboru Međunarodnog udruženja sportskih novinara

Postignuća na velikim natjecanjima

Izvori

Vanjske poveznice 

 Službena stranica Blanke Vlašić
 Životopis na službenim stranicama OI u Pekingu 2008.

Biografije, Split
Hrvatski atletičari
Skakači u vis
Svjetski prvaci u atletici
Dobitnici nagrade Franjo Bučar
Authority control